Vienti kasvoi elokuussa 18 prosenttia – jyrkkä nousu autojen ja malmien viennissä

Viennin arvo kasvoi elokuussa 18 prosenttia 4,7 miljardiin euroon. Vienti kasvoi lähes kaikissa tärkeimmissä tavararyhmissä.

Suomen tavaravienti kasvoi elokuussa 18 prosenttia vuotta aikaisemmasta, kertovat Tullin ulkomaankauppatilastot.

Vienti oli arvoltaan hieman yli 4,7 miljardia euroa. Viennin arvo kasvoi kesäkuukausien tapaan lähes kaikissa tärkeimmissä tavararyhmissä. Henkilöautojen sekä malmien ja rikasteiden viennin arvo nousi erittäin jyrkästi.

Henkilöautoja vietiin elokuussa yli 8 300 kappaletta 202 miljoonan euron arvosta. Viime vuoden elokuussa vietiin 630 autoa.

Laskua tilastoitiin kojeiden ja mittareiden, lääkkeiden ja nikkelin viennissä.

Vienti EU-maihin paisui elokuussa 21 prosenttia ja vienti EU:n ulkopuolelle 14 prosenttia. Tärkeimmistä vientimaista vienti Saksaan, Ruotsiin, Alankomaihin ja Kiinaan kasvoi.

Vienti Yhdysvaltoihin ja Britanniaan supistui. Tuonti EU-maista kasvoi 11 prosenttia ja tuonti EU:n ulkopuolelta kahdeksan prosenttia.

Öljyjalosteiden viennin arvo kohosi kymmenen prosenttia elokuussa vuotta aikaisemmasta. Vientihinnat nousivat, mutta viennin määrät laskivat. Muun kemianteollisuuden yhteenlaskettu vienti kasvoi kuusi prosenttia.

Metsäteollisuuden tuotteiden kokonaisvienti lisääntyi 11 prosenttia. Paperin ja pahvin viennin arvo nousi elokuussa kahdeksan prosenttia viime vuodesta. Vientimäärät kasvoivat, mutta vientihinnat laskivat hieman. Sahatavaran vienti kasvoi 27 prosenttia, vanerin ja muiden levytuotteiden vienti 22 prosenttia ja paperimassan vienti 11 prosenttia.

Metallisektorin tuotteiden viennin arvo suureni 21 prosenttia elokuussa pääasiassa vientihintojen nousun vuoksi. Vientimäärät kasvoivat vain hieman.

Tuonnin arvo kasvoi elokuussa kymmenen prosenttia 4,9 miljardiin euroon. Tuonnin volyymi nousi 6,5 prosenttia ja tuontihinnat 4,9 prosenttia. Tammi–elokuussa vienti vahvistui 16 prosenttia viime vuodesta.

Huomattavaa kasvua oli elokuussa moottoriajoneuvojen osien tuonnissa. Kulutustavaroiden tuonti laski hieman.

Kauppatase oli elokuussa 187 miljoonaa euroa alijäämäinen. Tammi–elokuussa kauppataseen alijäämää oli 1,4 miljardia euroa. Viime vuoden elokuussa kauppatase oli 481 miljoonaa euroa alijäämäinen ja tammi–elokuun vaje oli silloin lähes kaksi miljardia euroa.